./data/phi0914/phi00136/phi0914.phi00136.perseus-lat1.xml
Livius praefectus Romanae classis, cum quinquaginta navibus tectis       profectus ab Roma Neapolim, quo ab sociis eius orae convenire iusserat apertas       naves, quae ex foedere debebantur, Siciliam inde petit fretoque Messanam       praetervectus,  cum sex  Punicas naves ad auxilium missas accepisset et ab Reginis Locrisque et       eiusdem iuris sociis debitas exegisset naves, lustrata classe ad Lacinium altum       petit   Corcyram, quam primam Graeciae       civitatium adiit, cum venisset, percunctatus de statu belli—necdum enim omnia in       Graecia perpacata erant—et ubi classis Romana esset,  postquam audivit circa Thermopylarum saltum in statione consulem ac       regem esse, classem Piraei stare, maturandum ratus omnium rerum causa, pergit       protinus navigare Peloponnesum   Samen       Zacynthumque, quia partis Aetolorum maluerant esse, protinus depopulatus Maleam       petit, et prospera navigatione usus paucis diebus Piraeum ad veterem classem       pervenit   ad Scyllaeum Eumenes rex cum tribus       navibus occurrit, cum Aeginae diu incertus consilii fuisset, utrum ad tuendum       rediret regnum—audiebat enim Antiochum Ephesi navales terrestrisque parare       copias—, an nusquam abscederet ab Romanis, ex quorum fortuna sua penderet             a Piraeo A Atilius traditis successori quinque et viginti navibus tectis Romam est       profectus   Livius una et octoginta constratis navibus,  multis praeterea minoribus, quae aut apertae rostratae aut sine       rostris speculatoriae erant, Delum traiecit   eo [fere] tempore consul Acilius Naupactum       oppugnabat  Livium Deli per aliquot dies—et est ventosissima regio inter       Cycladas fretis alias maioribus, alias minoribus divisas—  adversi venti tenuerunt  Polyxenidas certior per       dispositas speculatorias naves factus Deli stare Romanam classem, nuntios ad       regem misit   qui omissis, quae in Hellesponto       agebat, cum rostratis navibus, quantum accelerare poterat, Ephesum redit et       consilium extemplo habuit, faciendumne periculum navalis certaminis foret             Polyxenidas negabat cessandum et utique       prius confligendum quam classis Eumenis et Rhodiae naves coniungerentur Romanis:            ita numero non ferme impares futuros se,       ceteris omnibus superiores, et celeritate navium et varietate auxiliorum             nam Romanas naves cum ipsas inscite       factas immobiles esse, tum etiam, ut quae in terram hostium veniant, oneratas            commeatu venire;  suas autem, ut pacata       omnia circa se relinquentis, nihil praeter militem atque arma habituras  multum       etiam adiuturam notitiam maris terrarumque et ventorum, quae omnia ignaros       turbatura hostis essent   movit omnis auctor       consilii, qui et re consilium exsecuturus erat  biduum in apparatu morati tertio       die centum navibus, quarum septuaginta tectae ceterae apertae minoris omnes       formae erant, profecti Phocaeam petierunt         inde, cum audisset appropinquare iam Romanam classem, rex, quia non interfuturus       navali certamini erat, Magnesiam, quae ad Sipylum est, concessit ad terrestris       copias comparandas;  classis ad Cissuntem       portum Erythraeorum, tamquam ibi aptius expectatura hostem, contendit             Romani, ubi primum aquilones—ii namque       per aliquot dies tenuerant—ceciderunt, ab Delo Phanas, portum Chiorum in Aegaeum       mare versum, petunt; inde ad urbem circumegere naves, commeatuque sumpto       Phocaeam traiciunt   Eumenes Elaeam ad suam       classem profectus, paucis post inde diebus cum quattuor et viginti navibus       tectis, apertis pluribus paulo Phocaeam ad Romanos parantis instruentisque se ad       navale certamen rediit   inde centum quinque tectis navibus,       apertis ferme quinquaginta profecti, primo aquilonibus  transversis cum urgerentur in terram, cogebantur tenui agmine prope in       ordinem singulae naves ire; deinde, ut lenita paulum vis venti est, ad Corycum       portum, qui super Cissuntem est, conati sunt traicere   Polyxenidas, ut appropinquare hostis adlatum       est, occasione pugnandi laetus sinistrum ipse cornu in altum extendit, dextrum       cornu praefectos navium ad terram explicare iubet, et aequa fronte ad pugnam       procedebat   quod ubi vidit Romanus, vela       contrahit malosque inclinat et simul armamenta componens opperitur insequentis       navis  iam fere triginta in fronte erant, quibus ut aequaret laevum cornu,            dolonibus erectis altum petere intendit,       iussis qui sequebantur adversus dextrum cornu prope terram proras derigere             Eumenes agmen cogebat; ceterum, ut       demendis armamentis tumultuari primum coeptum est, et ipse, quanta maxime       celeritate potest, concitat naves   iam omnibus in  conspectu erant  duae Punicae naves antecedebant Romanam classem, quibus       obviae tres fuerunt regiae naves;  et, ut in       numero impari, duae regiae unam circumsistunt, et primum ab utroque latere remos       detergunt, deinde transcendunt armati et deiectis caesisque propugnatoribus       navem capiunt;  una, quae pari Marte       concurrerat, postquam captam alteram navem vidit, priusquam ab tribus simul       circumveniretur, retro ad classem refugit         Livius indignatione accensus praetoria nave in hostes tendit  adversus quam       eadem spe duae, quae Punicam unam navem circumvenerant, cum inferrentur,       demittere remos in aquam ab utroque latere remiges stabiliendae navis causa       iussit, et in advenientis hostium naves ferreas manus inicere et,  ubi pugnam pedestri similem fecissent, meminisse       Romanae virtutis nec pro viris ducere regia mancipia  haud paulo facilius quam       ante duae unam, tunc una duas naves expugnavit cepitque   et iam classes quoque undique concurrerant, et       passim permixtis navibus pugnabatur   Eumenes,       qui [extremus] commisso certamine advenerat, ut animadvertit laevum cornu       hostium ab Livio turbatum, dextrum ipse, ubi aequa pugna erat, invadit             neque ita multo post primum ab laevo       cornu fuga coepit  Polyxenidas enim ut virtute militum haud dubie se superari       vidit, sublatis dolonibus effuse  fugere intendit; mox idem et qui prope terram cum Eumene contraxerant       certamen fecerunt   Romani et Eumenes, quoad       sufficere remiges potuerunt et in spe erant extremi agminis vexandi, satis       pertinaciter secuti sunt   postquam celeritate       navium, utpote levium, suas commeatu onustas eludi frustra tendentis viderunt,       tandem abstiterunt tredecim captis navibus cum milite ac remige, decem demersis             Romanae classis una Punica navis, in primo       certamine ab duabus circumventa, periit  Polyxenidas non prius quam in portu       Ephesi fugae finem fecit   Romani eo die, unde       egressa regia classis erat, manserunt; postero die hostem persequi intenderunt        medio fere in cursu obviae fuere iis quinque et viginti tectae Rhodiae naves cum       Pausistrato praefecto classis   his adiunctis       Ephesum hostem persecuti ante ostium portus acie instructa steterunt  postquam       confessionem victis satis expresserunt, Rhodii et Eumenes domos dimissi;            Romani Chium petentes, Phoenicuntem primum       portum Erythraeae terrae praetervecti, nocte ancoris iactis, postero die in       insulam ad ipsam urbem traiecerunt  ubi paucos dies remige maxime reficiendo       morati Phocaeam tramittunt   ibi relictis ad praesidium urbis  quattuor quinqueremibus ad Canas classis venit; et, cum iam hiems       appeteret, fossa valloque circumdatis naves subductae